CELEX: 32021R0139
Language: mt
Date: 2020-12-04 00:00:00
Title: Ir-Regolament Delegat tal-Kummissjoni (UE) 2021/139 tal-4 ta’ Diċembru 2020 li jemenda l-Annessi I u V tar-Regolament (UE) 2019/125 dwar il-kummerċ ta’ ċerti oġġetti li jistgħu jintużaw għall-piena kapitali, it-tortura jew trattament jew pieni krudili, inumani jew degradanti oħra biex jitqies il-ħruġ tar-Renju Unit mill-Unjoni Ewropea

8.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 43/5
               
            
         IR-REGOLAMENT DELEGAT TAL-KUMMISSJONI (UE) 2021/139
         tal-4 ta’ Diċembru 2020
         li jemenda l-Annessi I u V tar-Regolament (UE) 2019/125 dwar il-kummerċ ta’ ċerti oġġetti li jistgħu jintużaw għall-piena kapitali, it-tortura jew trattament jew pieni krudili, inumani jew degradanti oħra biex jitqies il-ħruġ tar-Renju Unit mill-Unjoni Ewropea
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/125 tal-Parlament Ewropew u tal-Kunsill tas-16 ta’ Jannar 2019 dwar il-kummerċ ta’ ċerti oġġetti li jistgħu jintużaw għall-piena kapitali, it-tortura jew trattament jew pieni krudili, inumani jew degradanti oħra, (1) u b’mod partikolari l-ewwel paragrafu tal-Artikolu 24 tiegħu,
         Billi:
         
                     (1)
                  
                  
                     Dan il-Ftehim dwar il-Ħruġ (2) jistabbilixxi l-arranġamenti għall-ħruġ tar-Renju Unit tal-Gran Brittanja u l-Irlanda ta’ Fuq (“ir-Renju Unit”) mill-Unjoni u mill-Komunità Ewropea tal-Enerġija Atomika.
                  
               
                     (2)
                  
                  
                     Il-perjodu ta’ tranżizzjoni stabbilit fil-Parti Erbgħa tal-Ftehim dwar il-Ħruġ jintemm fil-31 ta’ Diċembru 2020 meta d-dritt tal-Unjoni ma jibqax japplika għar-Renju Unit u fir-Renju Unit.
                  
               
                     (3)
                  
                  
                     Skont l-Artikolu 5(4) tal-Protokoll dwar l-Irlanda/l-Irlanda ta’ Fuq tal-Ftehim dwar il-Ħruġ, moqri flimkien mal-Anness 2 ta’ dak il-Protokoll, id-dispożizzjonijiet tar-Regolament (UE) 2019/125 se japplikaw għar-Renju Unit u fir-Renju Unit fir-rigward tal-Irlanda ta’ Fuq minn tmiem il-perjodu ta’ tranżizzjoni.
                  
               
                     (4)
                  
                  
                     Fejn ir-Regolament (UE) 2019/125 jistabbilixxi rekwiżit ta’ awtorizzazzjoni għall-kummerċ mill-Unjoni lejn pajjiżi terzi, tkun l-“awtorità kompetenti” tar-Renju Unit li, mill-1 ta’ Jannar 2021, tkun responsabbli biex tiddeċiedi dwar kull applikazzjoni għal awtorizzazzjoni bħal din li ssir minn esportaturi stabbiliti jew residenti fl-Irlanda ta’ Fuq skont dak ir-Regolament.
                  
               
                     (5)
                  
                  
                     Soġġett għall-applikazzjoni tar-Regolament (UE) 2019/125 għar-Renju Unit u fir-Renju Unit fir-rigward tal-Irlanda ta’ Fuq, f’konformità mal-Artikolu 5(4) tal-Protokoll dwar l-Irlanda/l-Irlanda ta’ Fuq għall-Ftehim dwar il-Ħruġ, moqri flimkien mal-punt 47 tal-Anness 2 ta’ dak il-Protokoll, huwa għalhekk xieraq li jiġi emendat l-Anness I tar-Regolament (UE) 2019/125.
                  
               
                     (6)
                  
                  
                     Skont l-Artikoli 16 u 19 tar-Regolament (UE) 2019/125, hija meħtieġa awtorizzazzjoni għall-esportazzjoni tal-prodotti elenkati fl-Anness IV tar-Regolament li jistgħu jintużaw għall-eżekuzzjoni tal-bnedmin permezz ta’ injezzjoni letali.
                  
               
                     (7)
                  
                  
                     L-Artikolu 20(1) tar-Regolament (UE) 2019/125 jipprevedi “awtorizzazzjoni ġenerali tal-Unjoni għall-esportazzjoni”.
                  
               
                     (8)
                  
                  
                     F’konformità mal-Anness V tar-Regolament (UE) 2019/125, l-awtorizzazzjoni ġenerali tal-Unjoni għall-esportazzjoni tapplika għall-esportazzjonijiet tal-prodotti elenkati f’kull entrata fl-Anness IV tar-Regolament (UE) 2019/125 u hija valida fl-Unjoni kollha għall-esportazzjonijiet lejn id-destinazzjonijiet elenkati fil-Parti 2 tal-Anness V. Dawk id-destinazzjonijiet huma pajjiżi terzi li abolixxew il-piena kapitali għar-reati kollha u kkonfermaw dik l-abolizzjoni permezz ta’ impenn internazzjonali (3).
                  
               
                     (9)
                  
                  
                     L-awtorizzazzjoni ġenerali tal-Unjoni għall-esportazzjoni tgħin biex jiġi minimizzat il-piż regolatorju mqiegħed fuq il-kumpaniji tal-Unjoni li jesportaw il-prodotti elenkati fl-Anness IV tar-Regolament meta jesportaw tali prodotti mediċinali għal skopijiet terapewtiċi leġittimi.
                  
               
                     (10)
                  
                  
                     Ir-Renju Unit irratifika l-Protokoll Nru 13 tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali dwar l-abolizzjoni tal-piena tal-mewt fiċ-ċirkostanzi kollha u għalhekk jissodisfa r-rekwiżiti għall-inklużjoni fil-lista ta’ destinazzjonijiet stabbilita fil-Parti 2 tal-Anness V tar-Regolament (UE) 2019/125.
                  
               
                     (11)
                  
                  
                     Mingħajr preġudizzju għall-applikazzjoni tar-Regolament (UE) 2019/125 għar-Renju Unit u fir-Renju Unit fir-rigward tal-Irlanda ta’ Fuq, f’konformità mal-Artikolu 5(4), moqri flimkien mal-punt 47 tal-Anness 2 tal-Protokoll dwar l-Irlanda/l-Irlanda ta’ Fuq anness mal-Ftehim dwar il-Ħruġ, huwa għalhekk xieraq li jiġi emendat l-Anness V tar-Regolament (UE) 2019/125.
                  
               
                     (12)
                  
                  
                     Huwa xieraq li tkun prevista l-applikabbiltà ta’ dan ir-Regolament wara tmiem il-perjodu ta’ tranżizzjoni, b’effett mill-1 ta’ Jannar 2021. Jekk il-perjodu ta’ oġġezzjoni jintemm wara l-1 ta’ Jannar 2021, huwa xieraq għal raġunijiet ta’ ċertezza tad-dritt u biex jiġi evitat kull tfixkil potenzjali għad-detriment tal-operazzjonijiet ta’ dawk il-kumpaniji tal-Unjoni li jixtiequ jesportaw il-prodotti elenkati fl-Anness IV lejn ir-Renju Unit li tkun prevista applikabbiltà retroattiva tar-Regolament mill-1 ta’ Jannar 2021,
                  
               ADOTTAT DAN IR-REGOLAMENT:
         
            Artikolu 1
            L-Annessi I u V tar-Regolament (UE) 2019/125 huma emendati f’konformità mal-Anness ta’ dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fil-ħames jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Dan ir-Regolament għandu japplika mill-1 ta’ Jannar 2021.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta’ Diċembru 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 30, 31.1.2019, p. 1.
         
            (2)  Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 29, 31.1.2020, p. 7).
         
            (3)  Il-Parti 3 tal-Anness V tar-Regolament (UE) 2019/125.
      
      
         
            ANNESS
            L-Annessi I u V tar-Regolament (UE) 2019/125 huma emendati kif ġej:
            
                        (1)
                     
                     
                        Fl-Anness I, il-lista ta’ awtoritajiet kompetenti hija emendata kif ġej:
                        
                                    (a)
                                 
                                 
                                    fl-Intestatura “A. L-awtoritajiet tal-Istati Membri” titħassar l-entrata li tikkonċerna r-Renju Unit.
                                 
                              
                                    (b)
                                 
                                 
                                    wara l-Intestatura “B. Indirizz għan-notifiki lill-Kummissjoni Ewropea” tiżdied l-intestatura li ġejja:
                                    
                                                “C.
                                             
                                             
                                                
                                                   L-Awtorità tar-Renju Unit fir-rigward tal-Irlanda ta’ Fuq
                                                
                                                
                                                   IR-RENJU UNIT, soġġett għall-applikazzjoni ta’ dan ir-Regolament għar-Renju Unit u fir-Renju Unit fir-rigward tal-Irlanda ta’ Fuq, f’konformità mal-Artikolu 5(4), moqri flimkien mal-punt 47 tal-Anness 2 tal-Protokoll dwar l-Irlanda/l-Irlanda ta’ Fuq tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, mill-1 ta’ Jannar 2021
                                                Importazzjoni tal-prodotti elenkati fl-Anness II:
                                                Department for International Trade (DIT)
                                                Import Licensing Branch (ILB)
                                                Posta elettronika: enquiries.ilb@trade.gov.uk
                                                L-esportazzjoni ta’ prodotti u l-forniment ta’ assistenza relatata mal-prodotti elenkati fl-Annessi II, III jew IV:
                                                
                                                            Department for International Trade
                                                         
                                                      
                                                            Export Control Joint Unit
                                                         
                                                      
                                                            3 Whitehall Place
                                                         
                                                      
                                                            London
                                                         
                                                      
                                                            SW1 A 2AW
                                                         
                                                      
                                                            UNITED KINGDOM
                                                         
                                                      Tel. +44 2072154594
                                                Posta elettronika: eco.help@trade.gov.uk”
                                             
                                          
                              
                  
                        (2)
                     
                     
                        Fl-Anness V, fil-lista fil-Parti 2 “Destinazzjonijiet”, l-entrata li ġejja tiddaħħal fl-ordni alfabetiku sabiex il-pajjiżi jiġu elenkati skont il-verżjoni lingwistika rispettiva:
                        “Ir-Renju Unit, mingħajr preġudizzju għall-applikazzjoni tar-Regolament (UE) 2019/125 għar-Renju Unit u fir-Renju Unit fir-rigward tal-Irlanda ta’ Fuq, f’konformità mal-Artikolu 5(4), moqri flimkien mal-punt 47 tal-Anness 2 tal-Protokoll dwar l-Irlanda/l-Irlanda ta’ Fuq anness mal-Ftehim dwar il-Ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, mill-1 ta’ Jannar 2021”